Man vas oor Lephalale-plaasmoordSusan Kotze Foto: Verskaf aan Maroela Media ŉ 22-jarige man sal Maandag in die hof verskyn nadat hy in hegtenis geneem is vir die moord op Susan Kotze (76) van Lephalale (Ellisras) in Limpopo. Maroela Media het vroeër berig familielede het Dinsdagaand op Kotze se liggaam afgekom toe hulle haar nie in die hande kon kry nie. Toe hulle gaan ondersoek instel op die plaas, het die huis se ligte gebrand, maar die huis was gesluit en daar was geen reaksie nie. Die polisie is ontbied en haar liggaam is in die huis aangetref. Sy is vermoedelik met ŉ draadhanger verwurg. Die verdagte het twee selfone, ŉ klein bedrag kontant en haar Ford Bantam-bakkie gebuit. “Na deeglike ondersoek deur ŉ spesialisspan is die verdagte Vrydag by sy oom se huis in Northam aangekeer,” het kol. Ronel Otto, woordvoerder van die polisie, in ŉ verklaring gesê. “Die polisie het ook die gesteelde ware opgespoor.” Volgens inligting het die verdagte op ŉ nabygeleë plaas gewerk, maar is vroeër vandeesmaand afgedank. “Hy het Kotze gevra vir werk en sy het glo ingestem dat hy ŉ paar werkies in die tuin verrig,” het Otto bygevoeg. Die man sal in die Lephalale-landdroshof verskyn op aanklag van moord en diefstal. Lees alle vorige berigte oor Susan Kotze op Maroela Media.